钦定古今图书集成/方舆汇编/职方典/第1388卷 > 《陆大中祠》梁·竤
## 钦定古今图书集成/方舆汇编/职方典/第1388卷 > 《陆大中祠》梁·竤

刘郎辛苦逐秦鹿，尚欲长鞭及马腹。蛮夷长大梦不
惊，海边椎髻乘黄屋。江淮貔貅始闲暇，忍侠驱车渡
篁竹。陆生手持尺二组，唤起老子同分肉。诗书尚晓
骂儒翁，岂忧杰骜难拘束。筑坛再拜受王印，雄辩泠
泠听不足。当时未有北人辅，流寓年深染污俗。乍闻
高论耳目清，如掩笙簧奏冰玉。境中胜处应共履，更
“溯馀篁到山麓。大夫何独粤人重，汉廷公卿皆竦服。
陈平奇计须深念，张子全身甘辟谷。此外侯王希识
字，带砺功存半诛戮。惟君坐使将相欢，燕喜优游刘
氏福。”年少终军学高步，空有英称命难续。乃知智者
应世间，妙似庖丁奏刀熟。往事浮云变灭尽，越水悠
悠浸山绿。荒祠寂寞傍僧居，日暮饥鸦噪乔木。我来
三叹重迟留，为酌寒泉荐秋菊。